ສະຫະປະຊາຊາດປະຕິເສດ ຂໍ້ກ່າວຫາກ່ຽວກັບ ສານອາຊະກໍາສົງຄາມ ໃນກໍາປູເຈຍ
ສະປະຊາຊາດປະຕິເສດ ຕໍ່ລາຍງານສື່ມວນຊົນ ທີ່ວ່າ ຕົນເຂົ້າແຊກແຊງໃນ ສານອາຊະຍາກໍາສົງຄາມ ໃນກໍາປູເຈຍ.
ອົງການສະຫະປະຊາຊາດ ໄດ້ປະຕິເສດຕໍ່ລາຍງານສື່ມວນຊົນ ທີ່ວ່າຕົນ ໄດ້ແນະນໍາໃຫ້ ພວກຜູ້ພິພາກສາທີ່ສານອາຊະຍາກໍາສົງຄາມຂອງກໍາປູເຈຍຍົກຟ້ອງຄະດີນຶ່ງໃນຫລາຍໆ ຄະດີ ທີ່ພົວພັນກັບຄວາມໂຫດຮ້າຍຂອງ ພວກຂະເໝນແດງໃນກໍາປູເຈຍ ເມື່ອສາມສິບປີ ຜ່ານມາແລ້ວນັ້ນ ໂຄສົກສໍາລັບເລຂາທິການໃຫຍ່ອົງການສະຫະປະຊາຊາດກ່າວໃນວັນອັງຄານວານນີ້ວ່າ ສານດັ່ງກ່າວເປັນອົງກອນອິດສະຫລະ ແລະວ່າອົງການະຫະປະຊາຊາດແມ່ນສະໜັບສະ ໜຸນໃນຄວາມເປັນອິດສະຫລະຂອງກະບວນການຕຸລາການ ຢູ່ໃນກໍາປູເຈຍແລະໃນແຫ່ງ ອື່ນໆ ເມື່ອຕົ້ນອາທິດນີ້ ລາຍງານສື່ມວນຊົນເວົ້າວ່າ ມີພະນັກງານອົງການສະຫະ ປະຊາຊາດ ຢ່າງໜ້ອຍຫ້າຄົນ ຢູ່ໃນພະແນກສືບສວນສອບສວນຂອງສານ ໄດ້ພາກັນໜີອອກຈາກໜ້າທີ່ໄປ ໃນເດືອນເມສາຜ່ານມາ ຫລັງຈາກບໍ່ເຫັນ ພ້ອມນໍາການຕັດສິນໃຈຂອງສານ ທີ່ຈະປິດຄະດີທີ່ສາມທີ່ພົວພັນກັບອະດີດສະມາຊິກອາວຸໂສສອງຄົນຂອງກອງທັບຂະເໝນແດງ ທີ່ສົງໄສວ່າມີບົດ ບາດໃນການຕາຍຂອງປະຊາຊົນກໍາປູເຈຍຫລາຍພັນຄົນນັ້ນ ລັດຖະບານ ກໍາປູເຈຍໄດ້ຄັດຄ້ານ ຕໍ່ການນໍາຄະດີນີ້ມາຂຶ້ນສານ ເມື່ອວັນອັງຄານວານນີ້ ພວກນັກສັງເກດການນາໆຊາດປະຈໍາອົງການ Open Society Justice Initiative ຫລືອົງການລິເລີ່ມເພື່ອຄວາມເປັນ ທໍາແກ່ສັງຄົມທີ່ເປີດກວ້າງ ໄດ້ຮຽກຮ້ອງໃຫ້ອົງການສະຫະປະຊາຊາດ ທໍາ ການສືບສວນສອບສວນພຶດຕິການຂອງຜູ້ພິພາກສາສານສອງທ່ານ ຄືຜູ້ນຶ່ງ ແມ່ນຊາວເຢຢຣະມັນ ແລະອີກຜູ້ນຶ່ງ ແມ່ນຊາວກໍາປູເຈຍ ທີ່ໄດ້ຕັດສິນໃຈໃຫ້ ປິດຄະດີດັ່ງກ່າວນັ້ນ